***Župa Presvetog Srca Isusova***

**Palmotićeva 31, Zagreb**

**ŽUPNI LISTIĆ broj 294**

22. studenoga 2020.

**KRIST KRALJ**

**Evanđelje:** Mt 25, 31-46

U ono vrijeme reče Isus svojim učenicima:

»Kad Sin Čovječji dođe u slavi i svi anđeli njegovi s njime, sjest će na prijestolje slave svoje. I sabrat će se pred njim svi narodi, a on će ih jedne od drugih razlučiti kao što pastir razlučuje ovce od jaraca. Postavit će ovce sebi zdesna, a jarce slijeva. Tada će kralj reći onima sebi zdesna: ’Dođite, blagoslovljeni Oca mojega! Primite u baštinu Kraljevstvo pripravljeno za vas od postanka svijeta! Jer ogladnjeh i dadoste mi jesti; ožednjeh i napojiste me; stranac bijah i primiste me; gol i zaogrnuste me; oboljeh i pohodiste me; u tamnici bijah i dođoste k meni.’ Tada će mu pravednici odgovoriti: ’Gospodine, kada te to vidjesmo gladna i nahranismo te; ili žedna i napojismo te? Kada te vidjesmo kao stranca i primismo; ili gola i zaogrnusmo te? Kada te vidjesmo bolesna ili u tamnici i dođosmo k tebi?’ A kralj će im odgovoriti: ’Zaista, kažem vam, što god učiniste jednomu od ove moje najmanje braće, meni učiniste!’ Zatim će reći i onima slijeva: ’Odlazite od mene, prokleti, u oganj vječni, pripravljen đavlu i anđelima njegovim! Jer ogladnjeh i ne dadoste mi jesti; ožednjeh i ne dadoste mi piti; stranac bijah i ne primiste me; gol i ne zaogrnuste me; bolestan i u tamnici i ne pohodiste me!’ Tada će mu i oni odgovoriti: ’Gospodine, a kada te to vidjesmo gladna, ili žedna, ili stranca, ili gola, ili bolesna, ili u tamnici, i ne poslužismo te?’ Tada će im on odgovoriti: ’Zaista, kažem vam, što god ne učiniste jednomu od ovih najmanjih, ni meni ne učiniste.’ I otići će ovi u muku vječnu, a pravednici u život vječni.«

**Komentar**

Na kraju svakog sportskog i bilo kojeg drugog natjecanja proglašava se pobjednik. Stoga i Crkva na kraju liturgijske godine usmjerava naš pogled prema kraju ljudske povijesti i svemira, prema Onome po kome je i zbog kojega je sve stvoreno – prema pobjedniku proslavljenom Kristu, kralju i sucu živih i mrtvih. Njegova riječ i sud su konačni, presuda postaje odmah pravomoćna bez mogućnosti žalbe. Nema više instance. Ostaje tek začuđeno pitanje i pravednih i prokletih: “Gospodine, kada te to vidjesmo…?” Pravedni se čude, jer je dobro koje su učinili - “jednome od najmanje braće” - tako neznatno i velikom svijetu neprimjetno, da ga i oni sami nisu doživjeli kao nešto veliko: tek su sa srcem i bez kalkulacija ublažili ljudsku bijedu i potrebu, jer ih je njihova savijest (Božji glas) i njihova ljudska solidarnost (možda govore i misle da su nevjernici) na to potakla. Prokleti su u čudu jer su uvjereni da se svijet mijenja velikim idejama i programima, koji nemaju vremena za “sitnice” kao što su: tek jednoga gladnoga nahraniti, gologa obući… I jedni i drugi Kralja priznaju Gospodinom. No, Isus je već prije rekao: “Neće u Kraljevstvo nebesko svaki koji mi govori ‘Gospodine, Gospodine!’, nego onaj koji vrši volju Oca mojega.” Vjerujemo li mi da Gospodin Isus ima konačnu riječ, da je Njegova zadnja. Drevni spisi o kršćanskim mučenicima završavaju tom vjeroispovješću: naš brat ili sestra dao je divno svjedočanstvo svojim životom, a bilo je to godine te i te, za vrijeme cara toga i toga, namjesnika koji ga je osudio toga i toga, kad je kraljevao Gospodin naš Isus Krist komu slava i vlast u vijeke vjekova amen. Ohrabrujuća je to vijest i za nas danas: nemaju zadnju riječ ni političari ni stožeri, ni pandemije ni krize ove ili one vrste već je zadnja riječ Onoga koji je „Alfa i Omega, Početak i Svršetak, Njegova su vremena i vjekovi, Njemu slava i vlast u vjekovječne vjekove amen“ (iz uskrsne liturgije).

|  |
| --- |
| **OBAVIJESTI** |

Ministarstvo obrane ustupilo nam je na korištenje veliki šator kako bismo tijekom zimskih mjeseci povećali kapacitet naše dvorane - crkve. Slijedit će još neke prilagodbe kao npr. osvjetljenje a možda i grijanje. Zahvaljujemo.

SKAC poziva muškarce koji razmišljaju o duhovnom zvanju na susret pod nazivom "Možda baš isusovac”. Susret će se održati od 13-15. studenog 2020. Svetičkom Hrašću pod vodstvom patera Tomislava Špiranca. Uključuje zajedničku rekreaciju, osobnu molitvu u tišini, dnevno duhovno vođenje, sv. misu, klanjanje i priliku za sakrament pomirenja. Više pojedinosti na stranici SKAC-a.

Od 1. listopada se primaju prijave za duhovne vježbe u svakodnevnom životu koje će trajati od utorka 12. siječnja do utorka 4. svibnja 2021. Voditelj je p. superior Stipo Balatinac. Prijave na njegov e-mail: stipobc5@yahoo.com  Više pojedinosti na oglasnoj ploči.

Ponedjeljkom u 20 sati molimo krunicu za obitelji kod Kamenitih vrata.

Na prvu adventsku nedjelju pod župnom sv. misom će se župnoj zajednici predstaviti ovogodišnji krizmanici.

|  |
| --- |
| KROZ OVAJ TJEDAN SE SPOMINJEMO |

Nedjelja, 22.11.- **KRIST KRALJ**; **34. nedj. kr. god.**; sv. Cecilija, djev, i muč. (Rim, + 230.)

Ponedjeljak , 23.11.- sv. Klement, papa i muč. (97. g.); bl. Mihael Pro DI., muč. (Meksiko, 1891.-1927.)

Utorak , 24.11. sv. Andrija Dung Lac i dr. muč. (Vijetnam,1745.-1862.); sv. Krizogon, muč.(Akvileja,+303.)

Srijeda, 25.11.- sv. Katarina muč. (Aleksandrija, +305.); sv. Petar Yi Ho-yong, muč.(Koreja, 1803.-1839.)

Četvrtak , 26.11.- sv. Ivan Berchmans DI, (Belgija, 1599.- Rim,1621.); bl. Don Alberione (Italija, 1884.-1971.)

Petak, 27.11.- sv. Valerijan, b. (4. st.); bl. Bronislaw Kostkowski, bogosl.muč.(Poljska,1915.-Dachau,1942.)

Subota, 28.11.- sv. Irenark, muč. (Armenija, +305.); sv. Papinijan i dr. muč. (Afrika, +5. st.)

Nedjelja , 29.11.- **Prva nedjelja DOŠAŠĆA**; bl. Bernard Hoyos DI. (Španjolska, 1711.-1735.)

Manje je više (Laička kolumnica[251])

**Boljeg doba mjesto!**

 Posljednja nedjelja kroz godinu kalendarski se ovaj put podudara sa spomendanom **sv. Cecilije**. Njezinoj se blagotvornoj zaštiti utječu crkveni, ali i ostali glazbenici, profesionalci i amateri, samozatajni glazboljubi. Svetica u čijem imenu pulsira izvanjsko obilježje po kojemu o meni ponešto znaju i oni koji me inače uopće ne poznaju (lat. *caecus* = slijep) svoj zaštitnički plašt rasprostire i nad nama koji u društvu ili unutar vlastita četiri zida opušteno *pjevušimo*, ne zaboravljajući ni one koji u želji da nam poprave raspoloženje zgodimice spontano *sviruckaju*.

Kao vedar zaljubljenik u pjesmu sakralne i profane provenijencije ne propuštam priliku ovonedjeljnom prigodom laički progovoriti o *tonskoj umjetnosti* kojoj su stari Grci dali milozvučno, uzvišeno ime *Muzika* što je oplemenjujućom nadahnutošću odzvanjalo u potkraj života gluho *zvukopraznim* ušima besmrtnoga skladatelja **Ludwiga van Beethovena** (1770-1827).

Naslov ove kolumnice uzeo sam iz maestralne popijevke **Franza Schuberta** *Muzici*, skladane na stihove njegova odanog prijatelja **Franza von Schobera**. Njezinih osam stihova zanosna su himna umjetnosti koju čujemo kao *glazbu*, a kad nas, govoreći samo njoj svojstvenim i na znanstveno neobjašnjiv način razumljivim tonskim *jezikom*, valovitošću razgranate *melodije*, napetošću uzbibana *kontrapunkta* i svježom usklađenošću *harmonije* ponese put nebeskih visina, jasno nam je da ju je dragi Bog stvorio upravo zato da nam na vijugavu i brdovitu pozemljarskom putu dočarava božansku ljepotu savršeno ugođene vječnosti:

*O Muziko, u času tuge često, / U žića divlji obruč kad sam spet, / Ti ljubavlju mi vrelom prožmeš srce, / Povedeš me u neki bolji svijet! / Iz harfe Tvoje izvija se često / Taj slatki uzdah, sveti akord Tvoj! / U nebu to je boljeg doba mjesto! / O Muziko, čuj hvale usklik moj!*

Milostivi, milosrdni Isukrste! Otvori nam srca i uši za glazbu koja nas svojim svetim akordima preobrazbeno pokreće i ljekovito smiruje, obnavljajući u nama težnju za uzvišenim vrednotama boljega svijeta.

Sead Ivan Muhamedagić

|  |
| --- |
| MISLI BLAŽENOGA IVANA MERZA |

*Nakon što se vratio iz rata koncem 1918. g. Ivan Merz je boravio u Banjoj Luci kod roditelja. Kroz mjesec prosinac čitao je životopis sv. Jozafata Kuncevića čija ga se život dojmio pa u svoj Dnevnik zapisuje 18.12.1918.:*

„Životi Božjih svetaca najuzvišenija su tema književnosti. Životopis, pa i najlošiji, krije u sebi toliku poeziju i tolike vrednote zato što je to sam život sveca. Crkva Božja je vrt u kojemu uspijevaju raznovrsni sveci. Sve su to nadljudi kod kojih su temelji zajednički: mistično sjedinjenje s Bogom, apsolutno gospodstvo nad tijelom i evanđeoska ljubav k bližnjemu.“

Želite li da i drugi župljani, znanci ili prijatelji župni listić primaju e-poštom? Predložite im da pošalju e-poštu s naslovom „Želim ŽL e-poštom“ na info@ok-merz.hr Ako ne želite primati župni listić učinite to na istu e-adresu.

Izdaje župa Presvetog Srca Isusova, Palmotićeva 31, Zagreb,

tel. 480 30 50, zupalma@email.t-com.hr, godina: VII,

<http://www.zupa-presvetog-srca-isusova.hr/>